32003L0019
L 079/6
JURNALUL OFÍCIAL AL UNIUNII EUROPENE
DIRECTIVA 2003/19/CE A COMISIEI
din 21 martie 2003
de modificare, în vederea adaptării la progresul tehnic, a Directivei 97/27/CE a Parlamentului European și a Consiliului privind masele și dimensiunile anumitor categorii de autovehicule și ale remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 2001/116/CE a Comisiei (2), în special articolul 13 alineatul (2) al celei dintâi,
întrucât:
(1)
Directiva 97/27/CE a Parlamentului European și a Consiliului din 22 iulie 1997 privind masele și dimensiunile anumitor categorii de autovehicule și ale remorcilor acestora și de modificare a Directivei 70/156/CEE (3), astfel cum a fost modificată prin Directiva 2001/85/CE (4), este una dintre directivele speciale în cadrul procedurii de omologare CE de tip stabilite de Directiva 70/156/CEE. Dispozițiile Directivei 70/156/CEE privind sistemele, componentele și unitățile tehnice separate ale vehiculelor se aplică, prin urmare, Directivei 97/27/CE.
(2)
Având în vedere experiența dobândită în aplicarea Directivei 97/27/CE, este important să se modifice și să se precizeze anumite dispoziții din aceasta, pentru a asigura uniformitatea interpretării în toate statele membre.
(3)
Directiva 96/53/CE a Consiliului din 25 iulie 1996 de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a maselor maxime autorizate în traficul internațional (5), astfel cum a fost modificată prin Directiva 2002/7/CE a Parlamentului European și a Consiliului (6), mărește dimensiunile autorizate ale anumitor autovehicule, în special lungimea maximă a autobuzelor și autocarelor. Pentru a permite omologarea CE de tip a vehiculelor a căror lungime atinge valoarea maximă autorizată, este necesar să se modifice în consecință dispozițiile Directivei 97/27/CE.
(4)
Măsurile prevăzute de prezenta directivă sunt în conformitate cu avizul Comitetului pentru adaptarea la progresul tehnic, înființat prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Anexele I-IV la Directiva 97/27/CE se modifică în conformitate cu anexa la prezenta directivă.
Articolul 2
(1) Începând cu 1 octombrie 2003, în ceea ce privește vehiculele care respectă cerințele Directivei 97/27/CE, astfel cum a fost modificată prin prezenta directivă, din motive legate de masele și dimensiunile, statele membre:
(a)
nu pot să refuze acordarea omologării CE de tip sau a omologării naționale de tip pentru un tip de autovehicul din categoria M2, M3, N sau O;
(b)
nu pot să refuze, pentru un tip de autovehicul din categoriile M2, M3, N sau O, atribuirea maselor de înmatriculare/în circulație, în conformitate cu anexa IV (când este necesar);
(c)
nu pot să interzică înmatricularea, vânzarea sau introducerea în circulație a acestor vehicule.
(2) Începând cu 1 octombrie 2004, statele membre nu acordă omologarea CE de tip și pot să refuze acordarea omologării naționale de tip pentru un tip de vehicul din categoriile M2, M3, N sau O din motive legate de masele și dimensiunile sale, dacă nu se respectă cerințele Directivei 97/27/CE, astfel cum a fost modificată prin prezenta directivă.
Articolul 3
Prezenta directivă nu anulează nicio omologare acordată în conformitate cu Directiva 97/27/CE, nici nu împiedică prelungirea acestor omologări în condițiile directivei în temeiul căreia au fost acordate inițial.
Articolul 4
Până la 9 martie 2005, Regatul Unit și Portugalia pot, pe teritoriile lor, să refuze acordarea omologării naționale de tip pentru un tip de autovehicul sau să refuze ori să interzică vânzarea, înmatricularea, introducerea în circulație sau utilizarea unui vehicul sau să considere certificatul său de conformitate nevalabil în înțelesul articolului 7 alineatul (1) din Directiva 70/156/CEE, dacă respectivul vehicul nu satisface criteriile de manevrabilitate specificate la articolul 8a din Directiva 96/53/CE, modificată de Directiva 2002/7/CE a Parlamentului European si a Consiliului.
Articolul 5
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 septembrie 2003 cel târziu. Comisia este informată de îndată de statele membre cu privire la aceasta.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 6
Prezenta directivă întră în vigoare în a douăzecea zi de la data publicării în Jurnalul Oficial al Uniunii Europene.
Articolul 7
Prezenta directivă se adresează statelor membre.
Adoptată la Bruxelles, 21 martie 2003.